### Resume

Anlægsarbejdet med et nyt p-hus i [adresse] med ca 1000 pladser er påbegyndt. I den forbindelse har der været afholdt møder med et antal ladestanderoperatører om deres tanker om, hvordan et moderne, bynært p-hus bør udstyres. Teknisk Udvalg bedes drøfte ambitionsniveauet af ladetilbuddet i p-huset, der åbner i 2023.

### Sagsfremstilling

P-huset i [adresse] er dimensioneret til ca 1.000 pladser. P-huset skal betjene bl.a. ansatte i midtbyens arbejdspladser, togpendlere og gæster i midtbyen. Samtidig har det været tanken, at p-huset skulle være præget af nogle klare, grønne kvaliteteter - herunder understøtte grøn mobilitet og elektrificering af transporten. P-huset står færdigt i 2023.

[adresse] har et mål om, at 30 % af bilparken kører fossilfrit (elbiler) i 2030. P-huset bør være forberedt til denne ambition. Det betyder dog ikke, at 30 % af pladserne skal være udstyret med ladere. Mange parkerende elbilister vil komme fra oplandet og vil lade hjemme, ligesom man ikke har et dagligt ladebehov.

Forvaltningen har haft møder med et antal ladeoperatører om, hvad de foreslår. Fra markedsoperatørerne peges på et relativt højt niveau fra start - fx 75-100 ladere i første etape og mulighed for udbygning. Der foreslås en blanding af destinations-, hurtig- og lynladere. Dermed foreslås at 10-25 % af pladserne i p-huset udstyret med ladestander frem mod 2030.

En destinationslader (11-22 kW AC), der lader med 11 kW, vil give ca 50 km kørsel pr times opladning. Det er altså egnet til biler, der holder længere tid.

En hurtiglader (50-100 kW DC), der lader med 75 kW, vil give ca 400 km kørsel pr times opladning. Det er altså egnet til biler med kortere parkeringer.

En lynlader (150-375 kW DC), der lader med 150 kW, vil give ca 400 km kørsel på ½ time - og her forventes chaufføren at blive ved bilen.

Det er forventningen, at leverandører selv afholder udgift til ladestandere mod en længerevarende kontraktperiode. Dette indebærer også omkostningen til tilslutningsbidrag til elnettet.

Forvaltningen foreslår, at der arbejdes med et udbud, hvor 2-3 ladestanderoperatører kan opstille 20-40 ladestandere som en første etape (altså op til 120 pladser i første omgang). Operatørerne skal primært opstille destinationsladere, men der kan opstilles hurtigladere også i mindre omfang. Der forventes ikke behov for kommunal medfinansiering. Der arbejdes med flere operatører for at sikre, at brugerne får flere valgmuligheder og ikke bliver afhængig af én operatørs abonnement eller betalingsmuligheder. Udbudsbetingelserne er ikke fastsat, men vil afspejle kriterierne for øvrige ladestandere på kommunal jord.

Udbuddet vil være afhængig af, at elnetselskabet (Trefor) kan levere den nødvendige kapacitet inden for en kortere tidsperiode. Der er dialog med selskabet herom.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Etableringen af elladestandere i det centrale p-hus understøtter klimaplanens mål om, at 30 % af bilparken i 2030 skal køre på el.

Transportområdet udgør 28 % af kommunens CO2-regnskab, heraf lagt hovedparten fra privatbilisme. Udgør elbiler 30 % af bilparken i 2030, er CO2-reduktionen omkring med 40.000 tons pr år.

### Teknik- og Miljødirektøren indstiller,

|  |  |
| --- | --- |
| at | forvaltningen bemyndiges til at udarbejde et udbud af retten til at etablere ladestandere i p-hus [adresse], hvor der arbejdes med 2-3 udbydere med hver 20-40 ladere i første etape. |

### Beslutning

Godkendt.